Document ID: 32014R1243

IZVEDBENA UREDBA KOMISIJE (EU) št. 1243/2014
z dne 20. novembra 2014
o pravilih v skladu z Uredbo (EU) št. 508/2014 Evropskega parlamenta in Sveta o Evropskem skladu za pomorstvo in ribištvo v zvezi z informacijami, ki jih predložijo države članice, ter potrebami po podatkih in sinergijami med potencialnimi viri podatkov
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (1), zlasti člena 107(3) Uredbe,
ob upoštevanju naslednjega:
(1)
Uredba (EU) št. 1303/2013 Evropskega parlamenta in Sveta (2) določa skupne določbe o Evropskem skladu za regionalni razvoj (ESRR), Evropskem socialnemu skladu (ESS), Kohezijskem skladu, Evropskem kmetijskem skladu za razvoj podeželja (EKSRP) ter Evropskem skladu za pomorstvo in ribištvo (ESPR). Organi upravljanja držav članic morajo v skladu z navedeno uredbo uvesti sistem za beleženje in hrambo podatkov v računalniški obliki o vsaki operaciji, potrebnih za spremljanje, vrednotenje, finančno upravljanje, preverjanje in revizijo, vključno s podatki o posameznih operacijah.
(2)
Priloga III k Delegirani uredbi Komisije (EU) št. 480/2014 (3) vsebuje seznam podatkov, ki se beležijo in hranijo v računalniški obliki za vsako operacijo v sistemu spremljanja, ki ga vzpostavi vsaka država članica.
(3)
Za delovanje skupnega sistema spremljanja in vrednotenja iz člena 107 Uredbe (EU) št. 508/2014 so potrebna dodatna pravila o beleženju in prenosu podatkov. Ta pravila morajo v skladu s členom 107(3) Uredbe (EU) št. 508/2014 določati informacije, ki jih predložijo države članice, pri čemer je treba zagotoviti kar najboljše sinergije z drugimi potencialnimi viri podatkov, kot je seznam podatkov, ki se beležijo in hranijo v skladu z Uredbo (EU) št. 1303/2013.
(4)
Da bi se omogočila takojšnja uporaba ukrepov iz te uredbe, bi morala ta uredba začeti veljati dan po objavi v Uradnem listu Evropske unije.
(5)
Ukrepi iz te uredbe so v skladu z mnenjem Odbora Evropskega sklada za pomorstvo in ribištvo -
SPREJELA NASLEDNJO UREDBO:
Člen 1
Vsebina
Ta uredba določa pravila o informacijah, ki jih države članice predložijo Komisiji, da bi omogočile spremljanje in vrednotenje operacij, ki se financirajo iz Evropskega sklada za pomorstvo in ribištvo (ESPR) v okviru deljenega upravljanja.
Člen 2
Seznam podatkov in struktura podatkovnih zbirk
1. Vsaka država članica v skladu s členom 125(2) Uredbe (EU) št. 1303/2013 zabeleži v svoji podatkovni zbirki in predloži Komisiji seznam podatkov, ki vsebujejo informacije iz člena 107(3) Uredbe (EU) št. 508/2014 in so v skladu s strukturo iz Priloge I k tej uredbi.
2. Seznam podatkov se zabeleži in predloži Komisiji za vsako operacijo, izbrano za financiranje v okviru operativnega programa, ki ga podpira ESPR.
Člen 3
Vnašanje informacij v podatkovno zbirko
Podatki iz člena 2 se vnašajo v podatkovno zbirko v naslednjih dveh fazah:
(a)
v času odobritve operacije,
(b)
ko je operacija končana.
Člen 4
Podatki o izvajanju operacije
Informacije iz dela D Priloge I (Podatki o izvajanju operacije) temeljijo na poljih iz Priloge II.
Člen 5
Začetek veljavnosti
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. novembra 2014

Labels: 5
8
6
12
15